CELEX: 32020D2242
Language: hr
Date: 2020-12-23 00:00:00
Title: Provedbena odluka Komisije (EU) 2020/2242 оd 23. prosinca 2020. o određenim zaštitnim mjerama u vezi s visokopatogenom influencom ptica podtipa H5N1 u Ujedinjenoj Kraljevini (priopćeno pod brojem dokumenta C(2020) 9628) (Vjerodostojan je samo tekst na engleskom jeziku) (Tekst značajan za EGP)

28.12.2020   
               
               
                  HR
               
               
                  Službeni list Europske unije
               
               
                  L 436/69
               
            
         PROVEDBENA ODLUKA KOMISIJE (EU) 2020/2242
         оd 23. prosinca 2020.
         o određenim zaštitnim mjerama u vezi s visokopatogenom influencom ptica podtipa H5N1 u Ujedinjenoj Kraljevini
         
            
               (priopćeno pod brojem dokumenta C(2020) 9628)
            
         
         (Vjerodostojan je samo tekst na engleskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4., u vezi s člankom 131. Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”),
         uzimajući u obzir Direktivu Vijeća 90/425/EEZ od 26. lipnja 1990. o veterinarskim pregledima koji se primjenjuju u trgovini određenim živim životinjama i proizvodima unutar Unije s ciljem uspostave unutarnjeg tržišta (2), a posebno njezin članak 10. stavak 4., u vezi s člankom 131. Sporazuma o povlačenju,
         budući da:
         
                     (1)
                  
                  
                     Influenca ptica zarazna je virusna bolest ptica, uključujući perad. Zarazu domaće peradi virusom influence ptica uzrokuju dva glavna oblika te bolesti koji se razlikuju po virulenciji. Niskopatogeni oblik načelno izaziva samo blage simptome, a visokopatogeni oblik uzrokuje visoke stope smrtnosti kod većine vrsta peradi. Bolest može imati ozbiljan učinak na profitabilnost peradarstva i uzrokovati poremećaje u trgovini unutar Unije i izvozu u treće zemlje.
                  
               
                     (2)
                  
                  
                     Pokazalo se da od 2005. virusi visokopatogene influence ptica podtipa H5 mogu zaraziti ptice selice koje te viruse mogu proširiti na velike udaljenosti tijekom jesenskih i proljetnih migracija.
                  
               
                     (3)
                  
                  
                     Prisutnost virusa visokopatogene influence ptica kod divljih ptica predstavlja stalnu prijetnju od izravnog i neizravnog unošenja tih virusa na gospodarstva na kojima se drži perad ili druge ptice koje se drže u zatočeništvu.
                  
               
                     (4)
                  
                  
                     U slučaju izbijanja virusa visokopatogene influence ptica postoji rizik da se uzročnik bolesti proširi na druga gospodarstva na kojima se drži perad ili druge ptice koje se drže u zatočeništvu.
                  
               
                     (5)
                  
                  
                     Direktivom Vijeća 2005/94/EZ (3) utvrđuju se određene preventivne mjere u vezi s nadzorom i ranim otkrivanjem influence ptica te minimalne mjere kontrole koje se primjenjuju u slučaju izbijanja te bolesti kod peradi ili drugih ptica koje se drže u zatočeništvu. Tom se Direktivom predviđa uspostava zaraženih i ugroženih područja u slučaju izbijanja visokopatogene influence ptica. Ta se regionalizacija primjenjuje prije svega na očuvanje zdravstvenog statusa ptica na ostatku državnog područja sprečavanjem unosa patogenog uzročnika i osiguravanjem ranog otkrivanja bolesti.
                  
               
                     (6)
                  
                  
                     Ujedinjena Kraljevina nedavno je obavijestila Komisiju o izbijanju visokopatogene influence ptica podtipa H5N1 na svojem državnom području, na jednom gospodarstvu na kojem se drži perad ili druge ptice koje se drže u zatočeništvu u Sjevernom Yorkshireu te je odmah poduzela potrebne mjere u skladu s Direktivom 2005/94/EZ, uključujući uspostavu zaraženih i ugroženih područja.
                  
               
                     (7)
                  
                  
                     Komisija je u suradnji s Ujedinjenom Kraljevinom ispitala te mjere i uvjerila se da su granice zaraženih i ugroženih područja koje je uspostavilo nadležno tijelo Ujedinjene Kraljevine na dovoljnoj udaljenosti od gospodarstva na kojem je potvrđeno izbijanje bolesti.
                  
               
                     (8)
                  
                  
                     Kako bi se spriječili nepotrebni poremećaji trgovine u Uniji i izbjegle neopravdane prepreke trgovini koje nameću treće zemlje, potrebno je na razini Unije brzo definirati zaražena i ugrožena područja utvrđena u odnosu na visokopatogenu influencu ptica u Ujedinjenoj Kraljevini.
                  
               
                     (9)
                  
                  
                     U skladu s time u Prilogu ovoj Odluci trebalo bi utvrditi zaražena i ugrožena područja u Ujedinjenoj Kraljevini na kojima se primjenjuju mjere za kontrolu zdravlja životinja utvrđene Direktivom 2005/94/EZ te vrijeme trajanja utvrđene regionalizacije.
                  
               
                     (10)
                  
                  
                     S obzirom na hitnost epidemiološke situacije u Uniji u pogledu širenja visokopatogene influence ptica, važno je da se ova Odluka donese što je prije moguće.
                  
               
                     (11)
                  
                  
                     Mjere predviđene u ovoj Odluci u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Ujedinjena Kraljevina osigurava da zaražena i ugrožena područja utvrđena u skladu s člankom 16. stavkom 1. Direktive 2005/94/EZ obuhvaćaju barem područja navedena u dijelovima A i B Priloga ovoj Odluci.
         
         
            Članak 2.
            Ova Odluka primjenjuje se do 31. prosinca 2020.
         
         
            Članak 3.
            Ova je Odluka upućena je Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 23. prosinca 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 395, 30.12.1989., str. 13.
         
         
            (2)  SL L 224, 18.8.1990., str. 29.
         
         
            (3)  Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (SL L 10, 14.1.2006., str. 16.).
      
      
         
            PRILOG
            DIO A
            Zaraženo područje kako je utvrđeno u članku 1.:
            
               Ujedinjena Kraljevina
            
            
                        Obuhvaćeno područje:
                     
                     
                        Datum do kojeg se primjenjuje u skladu s člankom 29. stavkom 1. Direktive 2005/94/EZ
                     
                  
                        Those parts of North Yorkshire County (ADNS code 00176) contained within a circle of a radius of three kilometres, centred on WGS84 dec. coordinates N54.37 and W2.16
                     
                     
                        31.12.2020.
                     
                  DIO B
            Ugroženo područje kako je utvrđeno u članku 1.:
            
               Ujedinjena Kraljevina
            
            
                        Obuhvaćeno područje:
                     
                     
                        Datum do kojeg se primjenjuje u skladu s člankom 31. Direktive 2005/94/EZ
                     
                  
                        Those parts of North Yorkshire County (ADNS code 00176) extending beyond the area described in the protection zone and within the circle of a radius of ten kilometres, centred on WGS84 dec. coordinates N54.37 and W2.16
                     
                     
                        31.12.2020.